Voertuig bots teen skoolgebouFoto: ER24 ŉ Hoërskool in Roodepoort het Maandagoggend ŉ eienaardige kuiergas gekry nadat ŉ voertuig van die pad af gery en teen een van die skool se geboue tot stilstand gekom het. Volgens Vanessa Jackson, woordvoerder van ER24, het die voertuig omstreeks 11:00 van die pad af gedwaal, teen ŉ steil helling af gery, deur die skool se heining gebars en uiteindelik teen die gebou op die skoolterrein tot stilstand gekom. “Die man is in sy 30s. Hy het ‘n wit Volkswagen Polo bestuur. Hy beweer hy moes uitswaai vir ŉ ander voertuig wat ŉ onwettige U-draai gemaak het. Die voorval het gelukkig gebeur toe die leerlinge in die klas was en niemand anders is in die voorval beseer nie,” het sy gesê. Die bestuurder het geringe beserings opgedoen. Hy is op die toneel behandel en na ŉ nabygeleë hospitaal geneem.